Diari Oficial de la Generalitat Valenciana


Sumari del DOGV 3403, del 30-12-1998 (1998/11218)

ORDRE de 22 de desembre de 1998, de la Conselleria d'Agricultura, Pesca i Alimentació, per la qual es regulen subvencions a la subscripció d'assegurances agràries compreses en els plans anuals d'assegurances agràries combinades.
------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/12/22/(3)/dof/vci/html**

### Dades del document

Número de DOGV
:   3403

Data del DOGV
:   30-12-1998

Secció del DOGV
:   I. DISPOSICIONS GENERALS

Número del document
:   1998/11672


Data del document
:   22-12-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 22 de desembre de 1998, de la Conselleria d'Agricultura, Pesca i Alimentació, per la qual es regulen subvencions a la subscripció d'assegurances agràries compreses en els plans anuals d'assegurances agràries combinades. [1998/11233]
  
El manteniment i la millora de la renda dels agricultors i ramaders és un dels objectius prioritaris de la Conselleria d'Agricultura, Pesca i Alimentació. Amb aquesta finalitat, es duen a terme actuacions orientads a minorar els danys produïts per les adversitats meteorològiques. Entre aquestes actuacions s'inclouen les ajudes per a la subscripció d'assegurances agràries, les quals consisteixen en una subvenció addicional als assegurats per al pagament de les primes. Tot això, en coordinació amb l'Entitat Estatal d'Assegurances Agràries (ENESA), per assegurar de forma general totes les línies que inclouran en el seu àmbit d'aplicació el territori de la Comunitat Valenciana.
  
D'altra banda, ENESA destina un major percentatge de subvenció als agricultors a títol principal.
  
A la Comunitat Valenciana, a causa de les característiques de la seua agricultura, quasi la totalitat dels cultius que concentren la major contractació d'assegurances, sobretot cítrics i fruiters, corresponen a agricultors a temps parcial i, per tant, la majoria dels subscriptors d'assegurances deixarien de percebre aquest increment de subvenció. A fi de fomentar la subscripció d'assegurances, és convenient, no obstant això, reduir aquesta diferència entre els dos col·lectius sense disminuir-ne la dels agricultors a temps principal.
  
Així mateix, es considera molt convenient concedir una subvenció addicional als viticultors de raïm de vinificació, tenint-ne en compte la importància social del cultiu i de la quantia de les tarifes.
  
Igualment, és d'interés reforçar el suport a la política de qualitat dels productes i, per tant, s'incrementa la subvenció per als subscriptors d'assegurances per a les produccions que es troben emparades per una denominació d'origen o denominació específica de la Comunitat Valenciana.
  
També, a fi d'impulsar la desconcentració de l'oferta ampliant el calendari de recol·lecció de determinats productes el cultiu dels quals té una gran importància social i econòmica en aquesta comunitat, s'incrementa l'ajuda per a les opcions amb més risc.
  
D'altra banda, en incloure l'assegurança de l'arròs en el Pla d'Assegurances Agràries Combinades a partir de 1999, les subvencions de la Conselleria d'Agricultura, Pesca i Alimentació s'hi inclouen i, per tant, procedeix la supressió de l'Ordre de 30 d'abril de 1992, de la Conselleria d'Agricultura, Pesca i Alimentació.
  
Per això, a proposta de la Direcció General de Desenvolupament Rural i Producció Agrària, i en ús de les atribucions conferides per l'article 35 de la Llei de Govern Valencià,
  
ordene
  
Article 1
  
La Conselleria d'Agricultura, Pesca i Alimentació concedirà subvencions als agricultors i ramaders que subscriuran assegurances compreses en els plans anuals d'assegurances agràries combinades del Ministeri d'Agricultura, Pesca i Alimentació, exclusivament per a les parcel·les agrícoles o explotacions ramaderes situades al territori de la Comunitat Valenciana.
  
Article 2
  
Per a les pòlisses col·lectives serà considerada, a l'efecte de sol·licitud de subvenció, la formalització de la pòlissa de contracte d'assegurança agrària corresponent; els beneficiaris hauran d'enviar a la Conselleria, per a cada línia d'assegurança, llistes d'assegurats amb indicació de cost d'assegurança, subvenció d'ENESA i subvenció de la Conselleria en el termini d'un mes a partir de la data de finalització de la subscripció que es determinarà per a cada línia d'assegurança.
  
Article 3
  
Els beneficiaris de l'assegurança descomptaran del cost brut de l'assegurança la subvenció que corresponga al pagament de la prima, i així ho faran figurar en la pòlissa; la Conselleria pagarà les subvencions a l'Agrupació d'Entitats Asseguradores, després de les comprovacions oportunes i en els termes de l'article vuité.
  
Article 4
  
Les subvencions s'aplicaran en forma de percentatge sobre el total de les que concedirà ENESA cada any per mitjà de l'ordre ministerial corresponent, i seran compatibles i acumulables a les que concedirà aquesta entitat en cada cas, llevat d'allò que es disposa en l'article sisé.
  
1. Per a les línies d'assegurança de cultius agrícoles i de piscifactories de truites corresponents al pla de l'any corresponent, el percentatge de subvenció de la Conselleria sobre el total de les d'ENESA serà:
  
a) El 50% com a subvenció base general per a tots els assegurats.
  
b) El 10% com a subvenció addicional per als assegurats que no puguen justificar la seua condició d'agricultor professional, titular d'una explotació prioritària o soci d'una organització de productors, en els termes de l'ordre ministerial que fixa les subvencions d'ENESA.
  
c) El 10% com a subvenció addicional, compatible amb l'anterior, per als assegurats de raïm de vinificació, quan la prima aplicable siga superior al 22% del capital assegurat.
  
d) El 10% com a subvenció addicional per als assegurats en les produccions que es troben emparades per una de les denominacions d'origen o denominacions específiques de la Comunitat Valenciana que s'indiquen:
  
- Raïm de vinificació: D.O. Utiel-Requena, D.O. València i D.O. Alacant.
  
- Raïm de taula del Vinalopó.
  
- Cireres de la Muntanya d'Alacant.
  
- Nespres de Callosa d'En Sarrià (termes municipals d'Aigües, l'Alfàs del Pi, Altea, Beniardà, Benidorm, Benifato, Benimantell, Bolulla, Callosa d'En Sarrià, Confrides, Finestrat, Guadalest, la Nucia, Orxeta, Polop, Relleu, Sella, Tàrbena i la Vila Joiosa).
  
- Caqui de la Ribera (termes municipals d'Albalat de la Ribera, Alberic, Alcàntera de Xúquer, l'Alcúdia, Alfarp, Algemesí, Alginet, Almussafes, Alzira, Antella, Beneixida, Benifaió, Benimodo, Benimuslem, Carcaixent, Càrcer, Carlet, Villanueva de Castellón, Catadau, Corbera, Cullera, l'Ènova, Favara, Fortaleny, Gavarda, Guadassuar, Llaurí, Llombai, Manuel, Massalavés, Monserrat, Montroy, la Pobla Llarga, Polinyà, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous i Turís).
  
- Xufa (termes municipals d'Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Foios, Godella, Meliana, Moncada, Paterna, Rocafort, Tavernes Blanques, València i Vinalesa).
  
- Carxofa de Benicarló (termes municipals de Benicarló, Cálig, Peñíscola i Vinaròs).
  
e) El 5% com a subvenció addicional compatible amb la de l'apartat b) per als assegurats en les opcions F i G de mandarina.
  
2. Per a les línies d'assegurança de bestiar boví i oví corresponents a plans anteriors que es contracten durant l'any del pla anual, el percentatge de subvenció de la Conselleria sobre el total de les d'ENESA serà del 50%.
  
3. Els assegurats en les produccions emparades pel Comité d'Agricultura Ecològica de la Comunitat Valenciana, a més de les subvencions que pertoquen entre les indicades en els punts 1 i 2 d'aquest article, tindran una subvenció addicional del 10% sobre la concedida per ENESA. Aquesta subvenció no es descomptarà del cost brut de l'assegurança, sinó que se sol·licitarà a part a la Conselleria d'Agricultura, Pesca i Alimentació, d'acord amb allò que es disposa en l'article 8 i amb el que reglamentàriament s'establirà.
  
Article 5
  
Queden eximides del compliment de l'exigència prevista en l'article 47.7 del text refós de la Llei d'Hisenda Pública Valenciana les línies de subvenció que s'esmenten en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda. Segons aquesta resolució, les exoneracions no seran d'aplicació quan el beneficiari de l'ajuda siga una persona jurídica ni quan l'import total de l'ajuda concedida a un beneficiari, persona física o jurídica supere els cinc milions de pessetes.
  
Article 6
  
El conjunt format per les subvencions d'ENESA i de la Conselleria d'Agricultura, Pesca i Alimentació no podrà sobrepassar el 70% del cost de l'assegurança, una vegada deduides en la forma i quantia establides les bonificacions i els descomptes que corresponguen; en cas de sobrepassar el límit del 70%, es llevarà l'excés de la subvenció de la Conselleria.
  
Article 7
  
En allò no regulat per aquesta ordre, caldrà atenir-se a les disposicions previstes en l'ordre ministerial reguladora de les subvencions d'ENESA i a allò que es disposa en les clàusules del conveni en vigor entre la Conselleria d'Agricultura, Pesca i Alimentació i l'Agrupación de Entidades Aseguradoras de los Seguros Agrarios Combinados SA. (d'ací endavant, AGROSEGURO).
  
Article 8
  
1. Les subvencions indicades en els apartats 1 i 2 de l'article 4 es pagaran a AGROSEGURO, d'acord amb els termes del conveni subscrit amb aquesta finalitat entre AGROSEGURO i la Conselleria.
  
2. La subvenció a què es fa referència en l'apartat 3 de l'article 4 se sol·licitarà a través del Comité d'Agricultura Ecològica de la Comunidad Valenciana, el qual farà arribar la sol·licitud a la Conselleria d'Agricultura, Pesca i Alimentació acompanyada de la còpia de la pòlissa subscrita amb AGROSEGURO i d'un certificat que indicarà que les produccions assegurades es troben emparades pel Comité d'Agricultura Ecològica.
  
Article 9
  
Es delega en el director general de Desenvolupament Rural i Producció Agrària les resolucions de concessió i pagament corresponents a les subvencions regulades per aquesta ordre. Les resolucions de concessió es realitzaran per a cada liquidació provisional de subvencions que presente Agroseguro SA.
  
Disposició addicional
  
A través d'una ordre de la Conselleria d'Agricultura, Pesca i Alimentació es fixarà per a cada exercici la línia pressupostària i l'import global màxim que corresponguen, els quals s'ajustaran a l'habilitació que es consignarà en les lleis de pressupostos de la Generalitat Valenciana a càrrec de l'aplicació pressupostària 12.92.53.0410.009.87.9, línia 1698.
  
L'import previst en l'avantprojecte de la Llei de Pressupostos de la Generalitat Valenciana per a l'anualitat de 1999 és d'9.147.936.913 pessetes.
  
Segons es disposa en l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les subvencions estarà condicionada a l'existència en les lleis de pressupostos de crèdit adequat i suficient amb aquesta finalitat.
  
Així mateix, segons l'ordre esmentada, tots els actes dictats s'entendran condicionats al fet que, en dictar la resolució de concessió, subsistisquen les mateixes circumstàncies de fet i de dret existents en el moment en què van ser produïts aquells actes.
  
Disposició transitòria
  
Aquesta ordre serà d'aplicació als agricultors i ramaders que hagen subscrit assegurances des de l'inici de la campanya de 1999.
  
Disposició derogatòria
  
Queden derogades l'Ordre de 26 d'abril de 1996, de la Conselleria d'Agricultura i Medi Ambient, per la qual es regulen les subvencions a la subscripció d'assegurances agràries compreses en els plans anuals d'assegurances agràries combinades, i l'Ordre de 30 d'abril de 1992, de la Conselleria d'Agricultura i Pesca, per la qual es regulen les subvencions a la subscripció d'assegurances en el cultiu de l'arròs.
  
Disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 de desembre de 1998.
  
La consellera d'Agricultura, Pesca i Alimentació


Còpia Permalink ELI